作者：刘克庄
词牌/韵律：沁园春

paragraphs: 何处相逢，登宝钗楼，访铜雀台。
唤厨人斫就，东溟鲸脍，圉人呈罢，西极龙媒。
天下英雄，使君与操，馀子谁堪共酒杯。
车千两，载燕南赵北，剑客奇才。
饮酣画鼓如雷。
谁信被晨鸡轻唤回。
叹年光过尽，功名未立，书生老去，机会方来。
使李将军，遇高皇帝，万户侯何足道哉。
披衣起，但凄凉感旧，慷慨生哀。